રેલિગેર સિક્યોરિટીઝના રસેશ જોષીના કહેવા અનુસાર, વૈશ્વિક સ્તરે ટ્રેડ વોરની ભિતી હળવી થતાં તેની પોઝિટીવ અસર સેન્ટીમેન્ટ પર થઈ છે. અમેરિકા દ્વારા લેવામાં આવેલા પગલાંની યુરોપના દેશોએ સખત વિરોધ કરતાં ટ્રમ્પ એડિમિનિસ્ટ્રીવ દ્વારા તેના પર વિચારણા થઈ રહી હોવાના અહેવાલોને પગલે વૈશ્વિક શેરબજાર ઊંચકાયા હતા. ક્રૂડના ભાવ સ્થિર થતાં યુરોપના શેરબજારને વધવામાં તેનો પણ ટેકો મળ્યો હતો. ઓપેકે ક્રૂડનું ઉત્પાદન વધારવાની જાહેરાત કરતાં અને સાઉદીએ ભાવમાં ઘટાડો કરાશે એમ જણાવવા છતાં ક્રૂડ ઊંચા મથાળે સ્થિરથી સુધારા તરફી રહ્યા હતા. ઇરાન પર આગામી મહિનાથી પ્રતિબંધ લાદયા બાદ તેની કેવી અસર સર્જાય છે તેની પર નજર રહી હતી. સ્થાનિકમાં બ્રોડબેઇઝ આંકમાં આ મહિનાની સૌથી વધુ મજબૂતાઈ જોવા મળી હતી. મિડ કેપ આંક 189 અને સ્મોલ કેપ આંક 254 પોઇન્ટ વધ્યા હતા. જેને પગલે માર્કેટ બ્રેડથ મજબૂત રહીને વધનાર 1708 શેરો સામે ઘટનાર 910 શેરો હતા. વર્ષની ઊંચી અને નીચી સપાટીને સ્પર્શનાર શેરોના રેશિયોમાં પણ સુધારો થયો હતો અને વર્ષની ઊંચી સપાટીએ 51 શેરો સામે 171 શેરો નવી નીચી સપાટીએ જોવાયા હતા. સેક્ટોરલ આંકમાં એફએમસીજી 0.8 ટકા, હેલ્થકેર 1.2 ટકા, ઇન્ડસ્ટ્રીઝ 1.4 ટકા, ટેલિકોમ એક ટકા, ઓટો 0.6 ટકા, બેન્કેક્સ 0.9 ટકા, કેપિટલ ગુડ્ઝ 1.5 ટકા, મેટલ 1.2 ટકા, પાવર 1.3 ટકા, ઓઇલ એન્ડ ગેસ 1.1 ટકા વધીને રહ્યા હતા. સેન્સેક્સ શેરોમાં વેદાંતા સૌથી વધુ 3.1 ટકા વધ્યો હતો તો ઘટવામાં ટીસીએસ 1.3 ટકા સાથે મોખરે હતો.